CELEX: 52018DP0386
Language: sk
Date: 2018-10-23 00:00:00
Title: Rozhodnutie Európskeho parlamentu z 23. októbra 2018 o žiadosti o zbavenie imunity Manolisa Kefalogiannisa (2017/2133(IMM))

16.10.2020   
            
            
               SK
            
            
               Úradný vestník Európskej únie
            
            
               C 345/101
            
         
      P8_TA(2018)0386
      Žiadosť o zbavenie imunity Manolisa Kefalogiannisa
      Rozhodnutie Európskeho parlamentu z 23. októbra 2018 o žiadosti o zbavenie imunity Manolisa Kefalogiannisa (2017/2133(IMM))
      (2020/C 345/18)
      
         Európsky parlament,
      
                  —
               
               
                  so zreteľom na žiadosť o zbavenie imunity Manolisa Kefalogiannisa, ktorú 31. mája 2017 podal generálny prokurátor Najvyššieho súdu Helénskej republiky v súvislosti s konaním č. ABM:EOE 20/2017 a ktorá bola oznámená na plenárnej schôdzi 3. júla 2017,
               
            
                  —
               
               
                  po vypočutí Manolisa Kefalogiannisa v súlade s článkom 9 ods. 6 rokovacieho poriadku,
               
            
                  —
               
               
                  po vypočutí Kristiana Knudsena, generálneho riaditeľa generálneho riaditeľstva pre personál Európskeho parlamentu,
               
            
                  —
               
               
                  po výmene názorov so zástupcom generálneho prokurátora Helénskej republiky proti hospodárskej trestnej činnosti,
               
            
                  —
               
               
                  so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
               
            
                  —
               
               
                  so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, zo 6. septembra 2011 a 17. januára 2013 (1),
               
            
                  —
               
               
                  so zreteľom na článok 62 Ústavy Helénskej republiky,
               
            
                  —
               
               
                  so zreteľom na článok 5 ods. 2, článok 6 ods. 1 a článok 9 rokovacieho poriadku,
               
            
                  —
               
               
                  so zreteľom na správu Výboru pre právne veci (A8-0333/2018),
               
            
                  A.
               
               
                  keďže zástupca generálneho prokurátora Najvyššieho súdu Helénskej republiky požiadal o zbavenie imunity jedného z poslancov Európskeho parlamentu, Manolisa Kefalogiannisa, aby sa proti nemu mohlo začať trestné stíhanie vo veci dvoch údajných trestných činov;
               
            
                  B.
               
               
                  keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nesmú byť vyšetrovaní, zadržaní alebo stíhaní vo vzťahu k vyjadreným názorom alebo hlasovaniu pri výkone svojich úloh;
               
            
                  C.
               
               
                  keďže podľa článku 9 Protokolu č. 7 o výsadách a imunitách Európskej únie požívajú poslanci Európskeho parlamentu na území svojho vlastného štátu imunitu priznanú členom ich parlamentu;
               
            
                  D.
               
               
                  keďže podľa článku 62 Ústavy Helénskej republiky nesmie byť žiaden poslanec počas výkonu svojho mandátu bez povolenia poslaneckej snemovne stíhaný, zatknutý, uväznený alebo podrobený iným formám odňatia slobody;
               
            
                  E.
               
               
                  keďže žiadosť zástupcu generálneho prokurátora Najvyššieho súdu Helénskej republiky sa týka konaní súvisiacich s obvineniami z porušenia článku 385 ods. 1 písm. b) gréckeho trestného zákona a článku 4 zákona 2803/2000, ktoré sa týkajú vydierania a vyhrážania a podvodu;
               
            
                  F.
               
               
                  keďže Manolis Kefalogiannis je obvinený z pokusu o podvod, ktorý by poškodil finančné záujmy Európskej únie a spôsobil škodu vo výške viac ako 73 000 EUR, keďže sa pokúsil o spreneveru časti mzdy svojho asistenta vo výške 4 240 EUR mesačne v období od júla 2014 do konca roka 2016;
               
            
                  G.
               
               
                  keďže podľa článku 9 ods. 8 rokovacieho poriadku Európskeho parlamentu sa Výbor pre právne veci za žiadnych okolností nevyslovuje o vine či nevine poslanca alebo o tom, či názory a činy pripisované poslancovi sú dôvodom na trestné stíhanie, a to ani v prípade, že sa výbor pri posudzovaní žiadosti dôkladne oboznámil s okolnosťami prípadu;
               
            
                  H.
               
               
                  keďže úlohou Európskeho parlamentu nie je vyjadrovať sa k vine či nevine poslanca, posúdiť, či skutky, ktorých sa poslanec údajne dopustil, odôvodňujú začatie trestného stíhania, ani vyjadriť sa k relatívnym kvalitám vnútroštátnych právnych a súdnych systémov;
               
            
                  I.
               
               
                  keďže v súlade s článkom 5 ods. 2 rokovacieho poriadku Európskeho parlamentu nie je poslanecká imunita osobnou výsadou poslanca, ale zárukou nezávislosti Európskeho parlamentu ako celku a jeho poslancov;
               
            
                  J.
               
               
                  keďže cieľom poslaneckej imunity je chrániť Európsky parlament a jeho členov pred súdnym konaním týkajúcim sa činností súvisiacich s výkonom poslaneckého mandátu a činností, ktoré sú od výkonu tohto mandátu neoddeliteľné;
               
            
                  K.
               
               
                  keďže v prípadoch, keď sa predmetné konanie netýka názorov alebo hlasovania konkrétneho poslanca v zmysle článku 8 Protokolu č. 7 o výsadách a imunitách Európskej únie, by mal byť poslanec zbavený imunity s výnimkou prípadov, keď sa zdá, že zámerom súdneho konania by mohlo byť poškodenie politickej činnosti poslanca alebo jeho reputácie a v dôsledku toho aj nezávislosti Európskeho parlamentu (fumus persecutionis);
               
            
                  L.
               
               
                  keďže sa musí vyvodiť nejaký záver na základe informácií a vysvetlení doručených v tejto veci vrátane odpovedí poskytnutých zástupcom generálneho prokurátora Helénskej republiky proti hospodárskej trestnej činnosti počas výmeny názorov a vzhľadom na okolnosti, za akých príslušné orgány postupovali v konaní proti Manolisovi Kefalogiannisovi, na nejasnosti, pokiaľ ide o fakty, na ktorých je založená žiadosť o zbavenie imunity, a na vážne pochybnosti ohľadne konania vrátane odôvodnenia žiadosti o zbavenie imunity;
               
            
                  M.
               
               
                  keďže podľa všetkého ide o záležitosť, v ktorej možno predpokladať existenciu prípadu fumus persecutionis;
               
            
                  N.
               
               
                  keďže Manolis Kefalogiannis by v dôsledku toho nemal byť zbavený imunity;
               
            
               
                  1.
               
               
                  rozhodol nezbaviť Manolisa Kefalogiannisa imunity;
               
            
               
                  2.
               
               
                  poveruje svojho predsedu, aby ihneď postúpil toto rozhodnutie a správu gestorského výboru generálnemu prokurátorovi Najvyššieho súdu Helénskej republiky a Manolisovi Kefalogiannisovi.
               
            
         (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.